Snorre Ruch

Snorre Vestvold Ruch (født 1972), også kjent under artistnavnene «Blackthorn» og «S.W.Krupp», er en norsk black metal-musiker fra Trondheim. 

Ruch krediteres for den særegne tremolo-riffeteknikken som preger svartmetallen. Han spiller mest gitar men har også vært vokalist og spilt keyboard, og han skriver både musikk og tekster. Han driver eget studio og deler fra innspillinger og prosjekter der på en Patreon medlemsside.

Mellomnavnet Vestvold blir ofte skrevet som Westvold.

 Karriere 
I 1989 etablerte han black metal-bandet Thorns (tidligere Stigma Diabolicum) som var en pionér innen sjangeren. Etter at bandet ble oppløst rundt 1993 har det fortsatt som et soloprosjekt for Ruch. Pr 2025 har Thorns gitt ut en rekke demos og promos, men kun ett studioalbum; det selvtitulerte Thorns (2001). Dette begrunnes blant annet med Ruchs rykte som ekstrem perfeksjonist, med stadige gjentatte innspillinger av de ulike instrument-sporene. 

Ruch var gitarist i Mayhem fra 1992 til 1993, og er kreditert for flere av låtene i perioden; blant annet «Cursed In Eternity», «From The Dark Past» og «De Mysteriis Dom Sathanas».

Han har deltatt som studiomusiker på flere utgivelser med Satyricon.

I 2005 bidro Ruch med musikk til kunstneren Banks Violettes installasjon i Whitney Museum of American Art. Kunstverket besto av en over 3,5 meter høy kopi av de forkullede bjelkene av en en nedbrent kirke, fremstilt av 90 kilo bordsalt støpt i former av brent tre.

I 2008 deltok han på en promosingel for tegneserien Kollektivet, der bandet til seriekarakteren «Ronny» – Blacktööth – tilsynelatende sto bak innspillingen. Singelen lå som vedlegg til tegneserieheftets utgave 2/2008.

Sammen med Jon Wesseltoft ble han nominert til Gullruten 2021 i klassen Beste originalmusikk for NRKs dokumentarserie Helvete – historien om norsk black metal. 

I tillegg til Thorns jobber Ruch med prosjektene Stigma og Godmode, der han utforsker andre sjangre – blant annet inspirert av newzealandsk hiphop. 

 Kontroverser og kriminell historie 
I 1994 ble Ruch dømt til åtte års fengsel for medvirkning til drapet på Øystein Aarseth.

 Falsk savnet-melding 
I november 2025 rapporterte flere utenlandske metal-nettsteder at Ruch og Rune Krieghr «General Gribbsphiiser» Røstad (Slagmaur) var meldt savnet etter en skogstur. Den eneste norske kilden som bekreftet savnet-meldingen var nettavisen Fosen Folket, som til gjengjeld publiserte en rekke utfyllende og prosaiske artikler om hendelsen, om de savnede og om mystiske hendelser i samme område. I kommentarfeltene på sosiale medier ble det imidlertid raskt stilt spørsmål ved kredibiliteten til Fosen Folket, der det ble påpekt at det var en nyopprettet nettside, at alle bildene var redigert i en stil som Røstad er kjent for, og at presentasjonen av ansatte tydet på at personene var oppdiktede – blant annet kunne man finne «gravejournalisten» Harry Håndane med et bilde av Harry Houdini som portrett. I løpet av dagene da Ruch og Røstad tilsynelatende var savnet kom det aldri noen oppslag om dette i redaktørstyrt presse, hverken lokalt eller nasjonalt. Et par dager etter første melding ble det avslørt at det hele hadde vært et sosialt eksperiment.

 Diskografi 

 Thorns 

 1992: Trøndertun – EP (egenutgivelse)
 1999: Thorns vs Emperor – splitalbum med Emperor (Moonfog)
 2001: Thorns (Moonfog)

 Satyricon 

 2006: Now, Diabolical (Roadrunner Records)
 2008: The Age Of Nero (Roadrunner Records)
 2019: Rebel Extravaganza (Moonfog)

 Mayhem 

 1994: De Mysteriis Dom Sathanas (Deathlike Silence Productions)

 Medvirker på 

 1995: Div. artister: Nordic Metal (A Tribute To Euronymous), som Thorns med låta «Ærie Descent» (Karmageddon Media)
 2002: The Third And The Mortal: Memoirs (VME)
 2008: Blacktööth: Nightsweat Agony, promo (Schibsted Forlag)
 2009: Slagmaur: Von Rov Shelter (Osmose Productions)
 2014: The Deathtrip: Deep Drone Master, på «Intro (Stirring The Master)» (Svart Records)
 2017: Slagmaur: Thill Smitts Terror (Osmose Productions)

 Referanser 

Kategori:Personer fra Trondheim kommune
Kategori:Norske bassister
Kategori:Norske sangere
Kategori:Norske gitarister
Kategori:Norske black metal-musikere
Kategori:Mayhem-medlemmer
Kategori:Nordmenn dømt for drap